recursal/SuperWikiNEXT-32B huggingface dataset:
**அறிவுத் திருக்கோவில்** என்பது தமிழ்நாடு மாநிலத்தில் கோயம்புத்தூர் மாவட்டத்தில் உள்ள ஆழியாறு எனுமிடத்தில் அமைந்துள்ளது.

இவ்விடத்தினை வேதாத்திரி மகரிசி 1984 இல் அமைத்தார். இவ்விடத்தில் வேதாத்திரி மகரிசி சமாதி, அவர் பயன்படுத்திய பொருட்கள் கொண்ட அருங்காட்சியகம், உண்டு உறைவிட பயிற்சி கட்டிடங்கள் ஆகியவை அமைந்துள்ளன. இவ்விடம் ஆழியாறு அணை அருகே உள்ளதால், சுற்றுலா இடமாகவும் உள்ளது. 

இவ்விடம் உலக சமுதாய சேவா சங்கத்தால் (WCSC) நிர்வாகிக்கப்படுகிறது.

அமைவிடம்
--------

அறிவுத் திருக்கோவில் 
ஆழியாறு வனத்துறை சோதனைச்சாவடிக்கு அருகில் அமைந்துள்ளது.

அமைப்பு
-------

அறிவுத் திருக்கோவிலினுள் வேதாத்திரி மகரிசியின் நினைவு மண்டபம், அவர் பயன்படுத்திய பொருட்களின் அருங்காட்சியகம், மகரிசி பயன்படுத்திய மகிழுந்து, மகரிசியின் புத்தகங்கள் விற்பனை கூடம் ஆகியவை அமைந்துள்ளன. மகரிசியின் நினைவு மண்டபத்தில் தியானம் செய்ய வசதியுள்ளது. இங்கு பல மனவளக்கலை மன்றத்திலிருந்து தியான பயிற்சிக்கு மாணவர்கள் தங்குவதற்கான விடுதி வசதிகள் அமைந்திருக்கிறது.

பயிற்சிகள்
----------

அறிவுத் திருக்கோவிலில் வேதாத்திரிய கல்வி நிறுவனத்தின் மூலம் ஆன்மீக யோகக்கல்வி வழங்கப்படுகிறது. இங்கு குண்டலினி யோகம், எளியமுறை உடற்பயிற்சிகள், மூச்சுப் பயிற்சிகள் மற்றும் காயகல்ப பயிற்சிகள் ஆகியன கற்றுக் கொடுக்கப்படுகின்றன.

பட்டபடிப்புகள்
--------------

வேதாத்திரி மகரிசி ஆன்மிக மற்றும் உள்ளுணர்வு கல்வி நிலையம் இதுவரை 29 பல்கலைக்கழகங்களுடன் இணைப்பு பெற்று சான்றிதழ், பட்டயம், இளங்கலை பட்டம், முதுகலை பட்டம், முதுகலை ஆராய்ச்சி, முனைவர் பட்டம் ஆகியவற்றை பயிற்றுவித்து வருகிறது.இதுவரை ஒரு லட்சத்துக்கும் மேற்பட்டோர் இந்த கல்வி நிலையத்தில் பயிற்சி பெற்றுள்ளனர்.

வரலாறு
------

முதல் அறிவுத்திருக்கோவிலானது கோயம்புத்தூரில் பொள்ளாச்சி நகருக்கு அருகே வால்பாறை மலையோரத்தில் ஆழியாறு அணை அமைந்துள்ள இடத்தில் அருட்பெருஞ்ஜோதி நகரில் வேதாத்திரி மகரிஷியால் 1984 கால கட்டத்தில் அமைக்கப்பட்டது.

கிளைகள்
-------

அறிவுத் திருக்கோவிலின் கிளைகள் சிங்கப்பூர் , மலேசியா, ஜப்பான், தென்கொரியா, ஐக்கிய அமெரிக்கா என உலகம் முழுவதும் அமைக்கப்படுகின்றன. இவைகளை உலக சமுதாய சேவா சங்கம் (WCSC) நிர்வகிக்கிறது. 

தமிழ்நாட்டில் இதுவரை திருப்பூர், வேதபுரம், உடுமலை,நாமக்கல், சென்னை ஆவடி, திருநெல்வேலி, சங்கரன்கோவில், குடியாத்தம்,புதுச்சேரி ஆகிய இடங்களில் அறிவுத் திருக்கோவில் கிளைகள் நிறுவப்பட்டுள்ளன.

இவற்றையும் காண்க
----------------

* வேதாத்திரி மகரிசி
* வேதாத்திரியம்
* உலக சமாதானம் (நூல்)
* வேதாத்திரி மகரிஷியின் பொன்மொழிகள் 5000 (நூல்)
* கடவுளும் கருமையமும் (நூல்)
* உண்மை நிலை விளக்கம் (நூல்)
* அருளருவி பகுதி 2 (நூல்)
* உலக சமாதானம் (நூல்)
* அருள்தந்தையின் நகைச்சுவையுணர்வு (நூல்)
* மனவளக்கலை பாகம் 2 (நூல்)
* மனவளக்கலை பாகம் 1 (நூல்)
* மனம் (நூல்)

ஆதாரங்கள்
---------

1. ↑
2. ↑
3. ↑
4. ↑  தினமணி செய்தி.
5. ↑   திறப்பு விழா.

வெளி இணைப்புகள்
---------------

* உலக சமுதாய சேவா சங்கத்தின் (WCSC) அதிகாரப்பூர்வ இணையதளம்
* வேதாத்திரிய கல்வி நிறுவனம்
* வேதாத்திரி மகரிசி பற்றி
* புதுச்சேரி வேதபுரம் அறிவுத் திருக்கோவில் திறப்பு விழா
**நிலீனா ஆபிரகாம்** (*Nileena Abraham*) இந்தியாவின் கேரள மாநிலத்தைச் சேர்ந்த ஓர் எழுத்தாளரும் மொழி பெயர்ப்பாளருமாவார். வங்காளதேசத்தின் பாப்னா நகரில் 1925 ஆம் ஆண்டு சூலை மாதம் 27 ஆம் தேதியன்று இவர் பிறந்தார். வங்காள மொழியில் அரசியல் அறிவியல் மற்றும் வரலாறு ஆகியவற்றில் முதுகலைப் பட்டங்களைப் பெற்ற பிறகு நிலீனா கேரளாவுக்குச் சென்று, எர்ணாகுளத்தில் உள்ள மகாராசா கல்லூரியில் வங்காள மொழி பேராசிரியராகவும், திருவனந்தபுரத்தில் உள்ள பன்னாட்டு திராவிட மொழியியல் பள்ளியில் முனைவர் சுனிதி குமார் சாட்டர்சி உடன் பேராசிரியராகவும் பணியாற்றினார்.

தொழில்
------

எட்டுக்கும் மேற்பட்ட வங்கமொழிப் படைப்புகளை மலையாளத்திலும் பத்து மலையாள படைப்புகளை வங்க மொழியிலும் மொழிபெயர்த்துள்ளார். வைக்கம் முகம்மது பசீரின் மலையாள சிறுகதைகளின் தொகுப்பான பாத்தும்மாயுடே அடு மற்றும் பால்யகலாசகியின் வங்காள மொழி மொழிபெயர்ப்பிற்காக 1989 ஆம் ஆண்டு சாகித்ய அகாடமியின் மொழிபெயர்ப்பு பரிசை பெற்றார். எர்ணாகுளத்தில் வசிக்கும் நிலீனா ஆபிரகாம் தர்யனை திருமணம் செய்துகொண்டார்.

பகுதி நூல் பட்டியல்
-------------------

### மலையாளத்தில் மொழிபெயர்ப்புகள்

* ஆரோக்யநிகேதனம்
* எழு சுவடு
* இரும்பழிகள் (2 பாகங்கள்)
* மிதுனலக்னம்
* அவன் வருன்னு

மேற்கோள்கள்
-----------

1. ↑  Dutt, Kartik Chandra, Who's who of Indian Writers, 1999: A-M, சாகித்திய அகாதமி, New Delhi, 1999
2. ↑  "Akademi Translation Prizes 1989-2005". *tesla.websitewelcome.com*. 8 May 2012 அன்று மூலம் பரணிடப்பட்டது. 7 August 2012 அன்று பார்க்கப்பட்டது.
3. ↑  Akhilavijnanakosam; D.C.Books; Kottayam
4. ↑  Sahithyakara Directory ; Kerala Sahithya Academy,Thrissur
**சுரேந்திரநாத் ஆர்யா** (S. P. Y. Surendranath Arya)என்பவர் சென்னை மாகாணத்தைச் சேர்ந்த இந்திய சுதந்திரப் போராட்ட வீர்ரும்,தெலுங்குப் பேச்சாளருமாவார். இவர் சுப்பிரமணிய பாரதியின் நண்பராவார். இவரது இயற்பெயர் எத்திராஜ் ஆகும்.

வாழ்க்கை
--------

சுரேந்திரநாத் ஆர்யா சென்னையைச் சேர்ந்த தனகோடி ராஜு நாயுடு என்பவருக்கு மகனாகப் பிறந்தார். அவரது ஆரம்ப கல்வி முடிந்த பின்பு, தீவிரவாத அரசியல் நடவடிக்கைகளில் ஈடுபட்டார். 1897இல் வங்கம் சென்றார்.அங்கு 1906 வரை வாழ்ந்தார்.அங்கு பெங்காலி புரட்சியாளர்கள் தொடர்பை ஏற்படுத்திக்கொண்டார். வங்கத்தில் இருந்தபோது, சுரேந்திரநாத் பானர்ஜி மீது கொண்ட ஈடுபாட்டால்,தனது பெயரை "சுரேந்திரநாத் ஆர்யா" என்று மாற்றிக்கொண்டார்.

கைது
----

சென்னை திரும்பிய ஆர்யா சுப்பிரமணிய பாரதியுடன் இணைந்து, செயல்பட்டார். அரச துரோகக் குற்றச்சாட்டின் பேரில் ஆகத்து 18, 1908 ல் கைது செய்யப்பட்டார்.

சிறைக்குப் பின்
---------------

சுரேந்திரநாத் ஆர்யா ஆறு ஆண்டுகள் கடுங்காவல் சிறைத்தண்டனை அனுபவித்துப் பிறகு, 1914-ல் சிறையிலிருந்து விடுதலை செய்யப்பட்டார். பெல்லாரி சிறையிலிருந்தபோது அவரது உடல் நிலை பாதிக்கப்பட்டது. டேனிஷ் கிருத்துவ மிஷினரிகள் சேவையால் ஈர்க்கப்பட்ட அவர் கிறித்துவத்துக்கு மதம் மாறினார்.
மிஷனரிகளால் ஆர்யா அமெரிக்காவுக்கு படிப்புக்காக அனுப்பப்பட்டார் அங்கு தத்துவத் துறையில் முனைவர் பட்டம் பெற்றார்.படிப்பு முடித்துக் கிருத்தவ மதப் போதகராகச் சென்னைக்குத் திரும்பினார். இந்தியா திரும்பிய, ஆர்யா ஒரு ஸ்வீடிஷ் அமெரிக்கப் பெண்ணைத் திருமணம் செய்து கொண்டார். பாரதியின் மறைவுக்குப் பிறகு பாரதியின் குடும்பத்துக்குப் பலவிதங்களில் உதவிசெய்தார்.

பின் வாழ்க்கை
-------------

ஆர்யா தனது ஸ்வீடிஷ் அமெரிக்க மனைவியை விவாகரத்து செய்துவிட்டு, 1920 களின் பிற்பகுதியில் மீண்டும் இந்து மதத்துக்கு மாறினார். பிரம்ம சமாசத்தின் உறுப்பினராகப் பணியாற்றினார்.சுயமரியாதை இயக்கத்தில் சேர்ந்து பெரியார் ஈ.வே.ராவின் நெருக்கமான நண்பர் ஆனார்.

பாரதி திரைப்படத்தில் சுரேந்திரநாத் ஆர்யா வேடத்தில் நிழல்கள் ரவி நடித்திருந்தார்.

குறிப்புகள்
-----------

1. ↑
2. 1 2 3  "காப்பகப்படுத்தப்பட்ட நகல்". 2021-09-17 அன்று மூலம் பரணிடப்பட்டது. 2015-01-08 அன்று பார்க்கப்பட்டது.
சுரேந்திர சாய் (23 ஜனவரி 1809 - 28 பிப்ரவரி 1884) ஒரு இந்தியா விடுதலைப் போராட்ட வீரர். மேற்கு ஒடிசாவை ஆங்கிலேயர்களிடம் இருந்து பாதுகாக்க சிறைச்சியிலேயே தன் வாழ்க்கையை இழந்தார்.

போராட்டம்
---------

அவர் 1827 இல் 18 வயதில் ஆங்கிலேயருக்கு எதிராக எதிர்ப்புத் தெரிவிக்கத் தொடங்கினார். 

முதல் முறையாக 1840 இல் கைது செய்யப்பட்டு ஹசாரிபாக் சிறைக்கு அனுப்பப்பட்டார். 1857 கிளர்ச்சியின் போது போராளிகளால் அவர் ஹசாரிபாக் சிறையிலிருந்து வெளியேற்றப்பட்டார். அவர் தனது நடவடிக்கைகளை ஒடிசாவின் மலைப்பகுதிகளுக்கு மாற்றினார்.

மேலும் 1862 இல் அவர் சரணடையும் வரை தனது எதிர்ப்பைத் தொடர்ந்தார். சரணடைவதற்கு முன்னர் அவர் ஹசாரிபாகில் 17 ஆண்டுகள் சிறைவாசம் அனுபவித்தார், மேலும் அவர் கைது செய்யப்பட்ட பின்னர் 20 ஆண்டுகள் சிறைவாசம் அனுபவித்தார், இதில் அவர் 19 ஆண்டுகள் தொலைதூர ஆசிர்கரில் தடுத்து வைக்கப்பட்டார்.

சிறப்பு பெயர்
-------------

இவர் ஒரு நல்ல வாள்வீரன். அப்பகுதி மக்கள் அவரை அன்பாக பீரா (அல்லது "வீர்" என்றால் தைரியமானவர்) சுரேந்திர சாய் என்று அழைத்தனர்.

மேற்கோள்கள்
-----------

1. ↑  Sahu, N. K. (1985). *Veer Surendra Sai*. Dept. of Culture, Govt. of Orissa. .
panoramic view
**ஊசி பாறை காட்சி முனை** (*Needle Rock View Point*) என்பது தமிழ்நாட்டின் நீலகிரி மாவட்டத்தில் கூடலூர் என்னும் ஊரிலூள்ள ஒரு சுற்றுலாத்தலம் ஆகும். கூடலூர் மேற்கு ஊட்டியின் 51 கிலோமீட்டர் தொலைவில் அமைந்துள்ளது. ஊசி பாறை காட்சி முனை கூடலூரில் இருந்து 8 கிலோமீட்டர் தொலைவில் கூடலூர் - ஊட்டி தேசிய நெடுஞ்சாலை -67 இல் அமைந்துள்ளது.
இக் காட்சி முனை 360 டிகிரி பார்வை அளிக்கக்கூடியது. இந்த காட்சி முனை ஊசி மாலை என்றும் அழைக்கப்படுகிறது. அதன் கூம்பு வடிவத்திலிருந்து ஊசி மாலை என்ற பெயர் வழங்கப்பட்டது. ஊசி மாலை என்ற பெயர் தமிழ் மொழியிலிருந்து அளிக்கப்பட்டது. ஊசி என்பது கூர்மையான முனையைக் குறிக்கும், மாலை என்பது மலையைக் குறிக்கும்.

தமிழ் திரைப்படங்களில் படப்பிடிப்பு காட்சிகளில் இவ்விடம் அமைந்துள்ளது. ஊசி பாறை காட்சி முனை "சின்ன பூவே மெல்ல பேசு" என்ற தழிழ் திரைப்படத்தில் பிரபலமானது.

மேலும் பார்க்கவேண்டியவை
-----------------------

```
 முதுமலை தேசியப் பூங்கா
 கூடலூர்
 பைக்காரா ஆறு
```

மேற்கோள்கள்
-----------

1. ↑  "NEEDLE ROCK POINT". tamilnadutourism.org. Sep 29, 2011 அன்று பார்க்கப்பட்டது.
2. ↑  "GUDALUR". www.nilgiris.tn.gov.in.. பார்த்த நாள்: Sep 29, 2011.
3. ↑  "Needle Rock Point". filmapia.com. Sep 29, 2011 அன்று பார்க்கப்பட்டது.
4. ↑  "ABOUT MUNICIPALITYt". municipality.tn.gov.in/. 2011-08-10 அன்று மூலம் பரணிடப்பட்டது. Sep 30, 2011 அன்று பார்க்கப்பட்டது.
**நிலாவின் சோடிய வால்** (*Sodium tail of the moon*) மனித கண்களால் கண்டறிய முடியாத அளவுக்கு மெல்லியதாக இருக்கிறது. பல்லாயிரக்கணக்கான கிலோமீட்டர் நீளமுள்ள இந்த வாலை 1998 ஆம் ஆண்டில் பாசுட்டன் பல்கலைக்கழக விஞ்ஞானிகள் குழு கண்டறிந்தார்கள். லியோனிட் விண்கல் பொழிவை உற்றுநோக்கி கவனித்ததன் விளைவாக இது கண்டுபிடிக்கப்பட்டது.

ஒளியணுக்களால் தூண்டப்பட்ட பரப்பு விடுகை, வெறிச்சோடி, சூரியக் காற்று உமிழ்வு, மற்றும் விண்கல் தாக்கங்கள் போன்ற காரணங்களால் நிலா அதன் மேற்பரப்பில் இருந்து நுண்ணிய தூசியாக அணுநிலை சோடியத்தை தொடர்ந்து வெளியிடுகிறது. சூரியனுக்கு அப்பால் தொலைவில் காணப்படும் சோடியம் அணுக்களை சூரிய கதிர்வீச்சு அழுத்தம் முடுக்கிவிடுவதால் சூரியனுக்கு எதிர்திசையில் நீளமான வால் ஒன்று உருவாகிறது. 

சிறிய விண்கற்களின் தொடர்ச்சியான தாக்கங்கள் காரணங்களால் நிலாவிலிருந்து ஒரு நிலையான வால் அமைப்பை உருவாக்குகின்றன, ஆனால் லியோனிட்கள் அதை தீவிரப்படுத்தின. இதனால் பூமியிலிருந்து வழக்கத்தைப் போல இல்லாமல் கவனிக்க முடிந்தது .

மேற்கோள்கள்
-----------

1. ↑  "Astronomers discover that moon has long, comet-like tail". *CNN*. 1999-06-07. 2007-12-18 அன்று பார்க்கப்பட்டது.
2. ↑  "The Sodium Tail of the Moon". *NASA*. 2009-12-01. Retrieved 2017-10-20
3. ↑  "The Sodium Tail of the Moon". NASA. December 1, 2009 – ScienceDirect வழியாக.
4. ↑  "Lunar Leonids 2000". *NASA*. 2000-11-17. 2007-11-26 அன்று மூலம் பரணிடப்பட்டது. 2007-12-18 அன்று பார்க்கப்பட்டது.
5. ↑  "Moon's tail spotted". *பிபிசி*. 1999-06-09. 2009-11-15 அன்று பார்க்கப்பட்டது.

.
**மருது பாண்டி (**maruthupandi**)**1990 இல் வெளிவந்த தமிழ் அதிரடி நாடகத் திரைப்படமாகும். இத்திரைப்படத்தை மனோஜ் குமார் இயக்கியிருந்தார். இத்திரைப்படத்தில் முன்னணிக் கதாபாத்திரங்களில் ராம்கி, சீதா, நிறோசா ஆகியோரும் அவர்களுடன் இணைந்து நாசர், எஸ். எஸ். சந்திரன், செந்தில், கோவை சரளா, ராகவி மற்றும் பிரதீப் சக்தி ஆகியோரும் நடித்திருந்தனர். எஸ். செல்வரத்தினம் இத்திரைப்படத்தை தயாரித்திருந்தார். இசைஞானி இளையராஜா இத்திரைப்படத்திற்கு இசையமைத்திருந்தார். மேலும் ஏப்ரல் 27, 1990 அன்று வெளியிடப்பட்டுள்ளது. இத்திரைப்படம் 1991 ல் கன்னட மொழியில் சசிகுமாருடன் "கொல்லூர் காலா" எனும் பெயரிலும், 1994 ல் ஹிந்தி மொழியில் கோவிந்தாவுடன் "ஆக்" எனும் பெயரிலும் மீள்உருவாக்கம் செய்யப்பட்டு வெளியிடப்பட்டமை குறிப்பிடத்தக்கது.

கதைச்சுருக்கம்
--------------

அம்மாபட்டி எனும் ஊரில் மருது பாண்டி (ராம்கி) பரிசல் ஓட்டி உழைப்பவனாவான். மேலும் இரவுவேளைகளில் அவ்வூரையும் பாதுகாத்து வந்தான். அவன் செய்யும் வேலைக்காக அவனுக்கு ஊர் மக்கள் உணவை வேதியமாக கொடுத்து வந்தனர். மருது பாண்டியுடன் மனநலம் பாதிக்கப்பட்ட தங்கையான லக்ஷ்மியும் (ராகவி) இருந்ததாள். கற்பவதியான லக்ஷ்மியை தனது தாய் போல பேணி பாதுகாத்து வந்தான் மருது பாண்டி. கனகவள்ளி ஓர் நாட்டிய குழுவில் நடனமாடும் பெண்ணாவாள். அம்மாபட்டியில் நடனமாடிய அக்குழு கனகவள்ளியை அங்கேயே தனிமையில் விட்டுச் செல்கிறது. இதனால் அவ்வூர் மக்கள் கனகவள்ளிக்கு தங்குவதற்கென ஓர் வீட்டை தயார் செய்து கொடுக்கின்றனர். கனகவள்ளியும் மெதுவாக மருது பாண்டியின் மேல் காதல் கொள்கின்றாள். ஆனால் மருது பாண்டியை கைது செய்ய வேண்டி வருகிறார். மருது பாண்டியின் உண்மையான பெயர் மாணிக்கம்.

பல காலங்களிற்கு முன்பு மாணிக்கம் ஓர் ஏழை தையல்காரன். அவன் அவனுடைய தங்கையுடன் சந்தோசமாக வாழ்ந்தான். மாணிக்கம் செல்வந்த ஜமீன்தாரின் மகளான கவிதாவை (நிறோசா) காதலித்து வந்தான். ஆனால் அவளின் தந்தையான ஜெகநாதன் அவர்களின் திருமணத்தை தடுத்ததோடு தன் மகளை தன்னைப்போல் ஓர் ஜமினுக்கே திருமணம் செய்து வைக்க தீர்மானித்தார். திருமண தினத்தன்று கவிதா விசமருந்தி இறந்து விடுகிறாள். அன்றிரவு ஜெகநாதன், தியாகராஜன் (நாசர்), தியாகராஜனின் நண்பன் பிரதீப் (பிரதீப் சக்தி) ஆகியோர் மாணிக்கத்தை தாக்கியது மட்டுமல்லாமல் தியாகராஜன் மாணிக்கத்தின் தங்கையை கற்பழித்து விடுகிறான். மாணிக்கம் , ஜெகநாதனை கொலை செய்துவிட்டு அம்மாபட்டிக்குச் செல்கிறான். அதன்பிறகு என்ன நடந்தது என்பது மீதிக் கதை.

நடிகர்கள்
---------

* ராம்கி - மருது முத்து / மாணிக்கம்
* சீதா - கனகவள்ளி
* நிறோசா - கவிதா
* நாசர் - தியாகராஜன்
* எஸ். எஸ். சந்திரன் - நாட்டாமை
* செந்தில்
* கோவை சரளா
* ராகவி - லக்ஷ்மி
* பிரதீப் சக்தி - பிரதீப்
* சிங்கமுத்து
* தேனி குஞ்சரும்மாள்
* ஸ்ரீலேகா
* கே. கண்ணன் - வெள்ளைசாமி
* மோகன் பாபு
* வீரா ராகவன்
* கே. கே. சௌந்தர்
* செஞ்சி கிருஷ்ணன்
* எம்எல்ஏ மல்லையா
* ஜோக்கர் துளசி
* பசி நாராயணன்
* பாலாம்பிகா

இசை
---

இத்திரைப்படத்திற்கு இசைஞானி இளையராஜா இசையமைத்திருந்தார். மேலும் 1990 ம் ஆண்டு இசை வெளியிடப்பட்டுள்ளது. இத்திரைப்படத்தில் இடம்பெற்றுள்ள பாடல்களுக்கான வரிகளை வாலி, புலமைப்பித்தன், நா. காமராசன், கங்கை அமரன், பிறைசூடன் ஆகியோர் எழுதியுள்ளனர்.

மேற்கோள்கள்
-----------




1. ↑  "Maruthu Pandi (1990) Tamil Movie". spicyonion.com. 2016-10-10 அன்று பார்க்கப்பட்டது.
2. ↑  "Marudu Pandi (1990)". gomolo.com. 2017-05-10 அன்று மூலம் பரணிடப்பட்டது. 2016-10-10 அன்று பார்க்கப்பட்டது.
**பிரேம்ஜி ஞானசுந்தரம்** (17 நவம்பர் 1930 - 8 பெப்ரவரி 2014) முற்போக்கு எழுத்தாளர், பத்திரிகையாளர், பதிப்பாளர் எனப் பல்துறை ஆளுமைகளைக் கொண்டவர். 1954 ஆம் ஆண்டு முதல் இலங்கை முற்போக்கு எழுத்தாளர் சங்கத்தின் செயலாளராக இருந்து வந்தவர். இலங்கை கம்யூனிஸ்ட் கட்சியின் நீண்டகால செயற்பாட்டாளராக இருந்து வந்தவர்.

வாழ்க்கைச் சுருக்கம்
--------------------

பிரேம்ஜி ஞானசுந்தரம் யாழ்ப்பாண மாவட்டம், அச்சுவேலி என்ற கிராமத்தில் நடராஜா, பவளம்மா இணையருக்குப் பிறந்தவர். இவரது இயற்பெயர் சிறீகதிர்காம தேவஞானசுந்தரம்.

எழுத்துத் துறையில்
------------------

இளமைக்காலத்தில் ஞானசுந்தரம் வாலிப முன்னணி என்ற பத்திரிக்கையில் பிரேமா என்ற புனைப்பெயரிலே எழுதி வந்திருக்கின்றார். பின் ராமகிருஷ்ணன் என்ற மலையாளத் தோழரின் ஆலோசனைக்கு அமைய பிரேம்ஜி எனத் தமது பெயரை மாற்றிக் கொண்டார். பிரேம்ஜி என்பது புகழ்பெற்ற மலையாளக் கவிஞரொருவரின் பெயராகும்.

முன்னணி (1948), தேசாபிமானி (1949), சுதந்திரன் (1953-1956), சோவியத் செய்திகளும் கருத்துக்களும் நாளாந்த செய்தி மடல் (1958-1972), சோவியத் நாடு (1972-1991), சோசலிசம்: தத்துவமும் நடைமுறையும் (1978-1989), சக்தி (1980-1989) போன்ற பத்திரிக்கைகளில் பத்திரிகை ஆசிரியராகவும் துணை ஆசிரியராகவும் அரசியல் விமர்சகராகவும் பணியாற்றியுள்ளார்.

சமூகப் பணி
----------

1964 இல் உருவாக்கப்பட்ட எழுத்தாளர் கூட்டுறவுப் பதிப்பகத்தில் பிரேம்ஜி பணிப்பாளராகப் பணியாற்றினார். இலங்கை தமிழ் ஆலோசனைச் சபையின் செயலாளர் (1971-1975), யாழ் பல்கலைக்கழக அமைப்புக் குழு செயலாளர், இலங்கை ஒலிபரப்புக் கூட்டுத்தாபன ஆலோசனைச் சபை உறுப்பினர் (1972-1974), இலங்கை ஒலிப்பரப்புக் கூட்டுத்தாபன பணிப்பாளர் சபை உறுப்பினர் (1995), இலங்கை தேசிய நூலகச் சபை மதியுரைக் குழு உறுப்பினர் (1997), தினகரன் ஆசிரிய பீட ஆலோசகர் (1997), இன விவகாரங்கள் சம்பந்தமான உயர்மட்ட ஊடகக் குழு உறுப்பினர் (1997) என பல பதவிகளையும் இவர் வகித்திருக்கின்றார்.

முற்போக்கு எழுத்தாளர் சங்கம்
----------------------------

1957 ஆண்டு சூன் 2 ஆம் திகதி இலங்கை முற்போக்கு எழுத்தாளர் சங்கம் ஆரம்பித்த நாளிலிருந்து பிரேம்ஜி அதன் செயலாளராக இருந்து வந்துள்ளார். இவரது ஆளுமையும் பங்களிப்பும் அவ்வியக்கத்தின் வளர்ச்சிக்கு காத்திரமான பங்களிப்பை நல்கியுள்ளது.

விருதுகள்
---------

1964 இல் லெனின் நூற்றாண்டையொட்டி நடாத்தப்பட்ட பத்திரிக்கையாளர் மகாநாட்டில் சிறந்த பத்திரிக்கையாளருக்கான விருதை பெற்றுள்ளார்.

மறைவு
-----

பிற்காலத்தில் இவர் கனடாவிற்கு குடிபெயர்ந்து தொடந்தும் சமூக செயற்பாடுகளில் ஆர்வம் காட்டிவந்தார். இவர் 2014 பெப்ரவரி 8 இல் கனடாவில் காலமானார்.

வெளியிடப்பட்ட நூல்கள்
---------------------

* பிரேம்ஜி கட்டுரைகள் (வெளியீடு: நான்காவது பரிமாணம், 2008)

மேற்கோள்கள்
-----------

1. 1 2  "பிரேம்ஜீ ஞானசுந்தரம் கனடாவில் காலமானார்". தினகரன். 10 பெப்ரவரி 2014. 2014-05-15 அன்று மூலம் பரணிடப்பட்டது. 10 பெப்ரவரி 2014 அன்று பார்க்கப்பட்டது.
2. 1 2 3 4 5  "பிரேம்ஜி வகுத்த தனிப்பாதை". தினக்குரல். 16 யூன் 2013. 2016-03-06 அன்று மூலம் பரணிடப்பட்டது. 9 பெப்ரவரி 2014 அன்று பார்க்கப்பட்டது. Check date values in: `|date=` (உதவி)
3. ↑  த. சிவபாலு (நவம்பர் 2009). "பிரேம்ஜி ஞானசுந்தரம் அவர்களின் கட்டுரைத் தொகுதி நூல் வெளியீடு". பதிவுகள் (இணைய இதழ்). 9 பெப்ரவரி 2014 அன்று பார்க்கப்பட்டது.
**பதிப்புக் கட்டுப்பாடு** (*revision control* அல்லது *version control*) என்பது ஒரே மூலத்துக்கு பல திருத்தங்களை மேற்கொள்வதை மேலாண்மை செய்வதாகும். இது பொறியியலிலும் மென்பொருள் ஆக்கத்திலும் முதன்மையாக பயன்படும் ஏற்பாடு ஆகும். குறிப்பாக ஒரு குழு சேர்ந்து ஒரு மூல ஆக்கத்தை ஆக்கும் பொழுது, ஒவ்வொருவரும் செய்யும் மாற்றங்களை நிகழ் நேரத்தில் மேலாண்மை செய்ய திருத்தக் கட்டுப்பாடு ஏதுவாக்குகிறது. எடுத்துக்காட்டாக விக்கியில் ஒவ்வொரு பயனர்கள் ஒவ்வொரு பக்கத்தில் செய்யும் மாற்றங்களும் பதிவு செய்யப்படுகின்றன. திருத்தங்கள் சரியில்லை என்றால் விக்கியின் திருத்தக் கட்டுப்பாட்டு மென்பொருளால் முன்னைய நிலையை மீள் செய்துவிடலாம். ஒரு கட்டுரையை ஒரே சமயத்தில் ஒன்றுக்கும் மேற்பட்ட பயனர்கள் மாற்றினால் மென் பொருள் அதை பயனருக்கு அறிவிக்கும், இயலுமென்றால் ஒன்றாக்கும்.

பதிப்புக் கட்டுப்பாட்டு மென்பொருள்
----------------------------------

மூல மென்பொருள் கோப்புகளை இலகுவாக கிளைபடுத, மாற்றங்களை இன்றைப்படுத்த, தேவைப்படும் பொழுது ஒன்றாக்க திருத்தக் கட்டுப்பாட்டு மென்பொருள் உதவுகிறது. மென்பொருள் விருத்தியின் ஒரு நிலையைக் குறித்து (Tag) அந்த நிலைக்கு மீள முடியும். இப்படி பல Features திருத்தக் கட்டுப்பாட்டு மென்பொருட்கள் கொண்டிருக்கின்றன. 

### கட்டற்றவை

* கிட் (மென்பொருள்)
* சப்வேர்சன்

### வணிகம்

* ரீம் ஃபவுண்டேசன் சேர்வர்

கலைச்சொற்கள்
------------

* களஞ்சியம் - Repository
* வேலைப் பிரதி - Working copy
* மாற்றம் - Change
* மாற்றக் கணம் - Change set
* எடுத்தல் - Check out
* கோப்பைப் பூட்டுதல் - File locking
* இடுதல் - Check in
* உறுதி - Commit
* Atomic Commit
* தலை - Head
* முரண் - Conflict
* பதிப்பு/திருத்தம் - Revision
* கிளைத்தல்
* ஒன்றாக்கல்
* குறியீடு - Label/Tag
**சுரேந்திர வர்மா** (Surendra Verma ) (பிறப்பு 1941: செப்டம்பர் 7) இவர் ஒரு முன்னணி இந்தி எழுத்தாளரும், நாடக ஆசிரியருமாவார்.  இவர் ஒரு நாடக ஆசிரியராக தனது வாழ்க்கையைத் தொடங்கினார். இவரது நாடகம் *சூர்யா கி ஆன்டிம் கிரண் சே சூர்யா கி பஹ்லி கிரண் தக்* என்பது (சூரிய அஸ்தமனம் முதல் சூரிய உதயம் வரை, 1972) மிகவும் பிரபலமானது; இது ஆறு இந்திய மொழிகளில் மொழிபெயர்க்கப்பட்டுள்ளது.  இவர் தேசிய நாடகப் பள்ளியுடன் நீண்டகால தொடர்பு கொண்டிருந்தார் .மேலும் சிறுகதைகள், நையாண்டிகள், புததினங்கள் மற்றும் நாடகங்களின் பதினைந்து தலைப்புகளை வெளியிட்டுள்ளார். 

1993இல் சங்கீத நாடக அகாதமி விருது , 1996இல் சாகித்ய அகாடமி விருது மற்றும் 2016இல் வியாஸ் சம்மான் ஆகியவற்றை இவர் வென்றுள்ளார்

ஆரம்பகால வாழ்க்கை மற்றும் கல்வி
-------------------------------

ஜான்சியில் பிறந்த இவர் மொழியியலில் முதுகலைப் படம் பெற்றவர். இவருக்கு 4 சகோதரர்களும் ஒரு சகோதரியும் உள்ளனர். இவரது சகோதரர்களில் ஒருவரான இரவீந்திர வர்மாவும், இவரது மைத்துனரும் எழுத்தாளார்களாக உள்ளனர்.

தொழில்
------

ஆசிரியராக தனது வாழ்க்கையைத் தொடங்கிய இவர் விரைவில் கதைகள் எழுதத் தொடங்கினார். இவரது முதல் நாடகம் *சூர்யா கி ஆன்டிம் கிரண் சேசுரியா கிபாஹ்லி கிரண் தக்* (சூரியனின் கடைசி ரே முதல் சூரியனின் முதல் ரே வரை) 1972 இல் அமோல் பலேகர் நடித்து மராத்தியில் திரையிடப்பட்டது.   
[  ]
1976 இல் வெளியிடப்பட்ட நிண்ட் கியோன் எலி பார் நஹின் அதி (`ஏன் முழு தூக்கமும் இல்லை), இவரது சிறுகதைகளை தொகுக்கிறார். கெய்ட்-இ-ஹயாத் கவிஞர் மிர்சா காலிப்பின் தனிப்பட்ட வாழ்க்கையைப் பற்றி பேசுகிறார். கவிஞரின் நிதி நெருக்கடிகள் மற்றும் திவானிடம் பணிபுரிந்த கதிபா என்ற பெண் கைரேகை நிபுணர் மீதான கவிஞரது சோகமான அன்பு உட்பட.

விருதுகள் மற்றும் அங்கீகாரம்
----------------------------

இவர் ஒரு புதின ஆசிரியராகவும் குறிப்பிடப்படுகிறார். 1996இல் இந்தியாவின் தேசிய கடிதங்களின் சாகித்ய அகாடமி வழங்கிய *முஜே சந்த் சாஹியே* (எனக்கு சந்திரன் வேண்டும்) என்ற புதினத்திற்காக சாகித்ய அகாடமி விருதினை வென்றார்.  இந்தியாவின் தேசிய இசை நடனம் மற்றும் நாடக அகாடமியான சங்கீத நாடக அகாதமி வழங்கிய இந்தி நாடக ஆசிரியருக்கான 1992 ஆம் ஆண்டு சங்கீத நாடக அகாதமி விருதைப் பெற்றவர்.

தழுவல்கள்
---------

இவரது பாலியல் நாடகம், *சூர்யா கி ஆன்டிம் கிரண் சே சூர்யா கி பஹ்லி கிரண் தக்*, பெண் பாலியல், ஆண்-பெண் உறவுகள், பாலின சமத்துவம் பற்றி ஏராளமான நாடக இயக்குநர்களால் அரங்கேற்றப்பட்டுள்ளது. தேசிய நாடகப் பள்ளியின் ரெபர்ட்டரி நிறுவனம் 1974 இல் முதல் முறையாக இதை வழங்கியது.  ஏற்கனவே 1972 ஆம் ஆண்டில் தனது மேடை பதிப்பை இயக்கிய அமோல் பலேகருடனும், பின்னர் அதை மராத்தி திரைப்படமான *அனாஹத்* (2003) இல் தழுவி எடுக்கப்பட்டது. 

சோட் சயாத் பேட் சயாத் (ஜூனியர் சயாத் மற்றும் சீனியர் சயாத்) (1978) 1980 இல் பி. வி. காரந்த் இயக்கியுள்ளார். மற்றும் கைத்-இ-ஹயாத் (ஆயுள் தண்டனை) (1983) 1989 ஆம் ஆண்டில் தேசிய நாடக பள்ளியில் ராம் கோபால் பஜாஜ் இயக்கியுள்ளார்.

குறிப்புகள்
-----------

1. ↑  Datta, p. 1076
2. ↑ . 28 August 2010.
3. ↑  "Sahitya Akademi Awards listings". சாகித்திய அகாதமி, Official website.
4. ↑  "SNA: List of Akademi Awardees". சங்கீத நாடக அகாதமி Official website. 2012-02-17 அன்று மூலம் பரணிடப்பட்டது.
5. ↑  "A benighted dawn". Archived from the original on 2011-06-29. .
6. ↑  "Echoes of eternity". .
7. ↑  "Ghalib and his troubles". *தி இந்து*. 11 January 2008. Archived from the original on 16 ஜனவரி 2008. .
கோயில் நுழைவாயில்
**மருதூர் கைலாசநாதர் கோயில்** திருச்சி மாவட்டத்தில் உள்ள சிவன் கோயிலாகும்.

அமைவிடம்
--------

திருச்சி மாவட்டம் லால்குடி வட்டத்தில் மருதூர் என்னுமிடத்தில் இக்கோயில் அமைந்துள்ளது.

இறைவன்,இறைவி
------------

இக்கோயிலில் உள்ள மூலவர் கைலாசநாதர் ஆவார். மூலவர் திருத்தான்தோன்றீஸ்வரர் என்றும் திருத்தான்தோன்றீஸ்வரமுடையார் என்றும் அழைக்கப்படுகிறார். இறைவி கனகாம்பிகை ஆவார்.

அமைப்பு
-------

கோயிலின் வாயிலின் எதிரே கோயிலுக்கு வெளியே பலி பீடமும் நந்தியும் உள்ளன. வாயிலைக் கடந்து உள்ளே செல்லும்போது முன் மண்டபம் உள்ளது. வலப்புறத்தில் வல்லப கணபதி உள்ளார். திருச்சுற்றில் நடராசர் சபை உள்ளது. பைரவர், நவக்கிரகம், சூரியன் ஆகியோர் உள்ளனர். மூலவர் கைலாசநாதர் கருவறைக்கு முன்பாக இரு புறமும் துவாரபாலகர்கள் உள்ளனர். மூலவருக்கு முன்பாக நந்தி உள்ளது. மூலவர் சன்னதிக்கு இடது புறமாக பக்தபுரீசுவரர் சன்னதி உள்ளது. பக்தபுரீசுவரர் சன்னதிக்கு முன்பாக நந்தி உள்ளது. சன்னதி வாயிலின் வட புறத்தில் நாரதர் உள்ளார். 
கருவறை கோஷ்டத்தில் விநாயர், தட்சிணாமூர்த்தி, ஜோதிர்லிங்கம், துர்க்கை, பிரம்மா ஆகியோர் உள்ளர். அருகே சண்டிகேஸ்வரர் சன்னதி உள்ளது. திருச்சுற்றில் செவிசாய்த்த விநாயகர், ஐயப்பன், சுப்பிரமணியர், கஜலட்சுமி ஆகியோர் உள்ளனர். மூலவர் சன்னதிக்கு இடப்புறமாக வெளியில் அம்மன் சன்னதி உள்ளது. அம்மன் கனகாம்பிகை என்றழைக்கப்படுகிறார். அம்மன் சன்னதிக்கு முன்பாக நந்தியும், பலி பீடமும் உள்ளன.

குடமுழுக்கு
-----------

கைலாசநாதர் கோயில் 2002இல் குடமுழுக்கு ஆனதற்கான கல்வெட்டு உள்ளது.

பெருமாள் கோயில்
---------------

கைலாசநாதர் கோயிலுக்கு வெளியே, வலது புறத்தில் வரதராஜப்பெருமாள் கோயில் உள்ளது. கருவறையில் வரதராஜப்பெருமாள் ஸ்ரீதேவி பூதேவியுடன் உள்ளார்.மூலவரின் வலது புறம் காளிங்க நர்த்தனரும், இடது புறம் அனுமாரும் உள்ளனர். மூலவருக்கு முன்பாக பலிபீடமும், கருடாழ்வாரும் உள்ளனர். இக்கோயில் கருவறை, விமானம் ஆகியவற்றைக் கொண்டுள்ளது.

மேற்கோள்கள்
-----------

1. ↑   கைலாசநாதர் சாமி திருக்கோயில், மருதூர், தினமலர் கோயில்கள்
**சுரேஷ் கிருஷ்ணா** (*Suresh Krishna*; பிறப்பு 24 திசம்பர் 1938) ஒரு இந்தியத் தொழிலதிபர் ஆவார். டி. வி. எஸ் குழுமத்தைச் சேர்ந்த சுந்தரம் பாசனர்ஸ் லிமிடெட் நிறுவனத்தின் தலைவராகவும், நிர்வாக இயக்குநராகவும் பணியாற்றுகிறார்.

குடும்பம்
---------

இவரது பாட்டனார் டி. வி.எஸ். நிறுவனரான டி. வி.சுந்தரம் அய்யங்கார், இவரது தந்தை பெயர் டி. எஸ். கிருஷ்ணா.

கல்வி
-----

மதுரையில் உள்ள தூய மரியன்னை உயர்நிலைப் பள்ளியில் பள்ளிக் கல்வியையும், தாம்பரம் கிருத்துவக் கல்லூரியில் வேதியலில் இளநிலைப் பட்டம், விஸ்கெசின் பல்கலைக்கழகத்தில் ஆங்கில இலக்கியத்தில் முதுநிலைப் பட்டமும், [[மியூனிக் லுட்விக் மேக்சிமிலியன் பல்கலைக்கழகம்|மியூனிச் பல்கலைக்கழகத்தில்]] ஜெர்மானிய இலக்கியத்தில் முதுநிலைப் பட்டமும் பெற்றார்.

பணிகள்
------

வாகனங்களுக்குத் தேவைப்படும் போல்ட், நட், ஸ்குரூ, ரிவைட்டுகள் போன்றவற்றைச் சுந்தரம் பாசனர்ஸ் நிறுவனம் முதலில் தயாரித்தது. உதிரிப் பாகங்களின் இவ்வரிசையில் தற்போது ஆறாயிரம் வகையான பொருள்கள் தயாரிக்கப்படுகின்றன. உள்நாட்டு தேவைகளுக்கு மட்டுமல்லாமல், வெளிநாடுகளுக்கு ஏற்றுமதி செய்வதற்கு இவர் மேற்கொண்ட முயற்சியின் பலனாக அமெரிக்கா, ஐரோப்பிய நாடுகளுக்குச் சர்வதேச தரம்வாய்ந்த பல்வேறு பொருள்களை ஏற்றுமதி செய்கின்றனர். அம்பத்தூருக்கு அருகில் உள்ள பாடி, மதுரைக்கு அருகில் உள்ள கிருஷ்ணாபுரம், புதுவை, ஓசூர், ஐதராபாத் ஆகிய இடங்களில் தமது நிறுவனத்தின் உற்பத்திப் பிரிவுகளை உருவாக்கினார். அமெரிக்க நிறுவனமான ஜெனரல் மோட்டார்ஸ் உற்பத்தி செய்யும் கார்களுக்கு ரேடியேட்டர் மூடிகளைத் தயாரித்து அளிக்கும் இந்நிறுவனம், சிறந்த உற்பத்தியாளர் விருதை 1996 முதல் ஐந்தாண்டுகள் தொடர்ச்சியாக வென்றது.

குறிப்புகள்
-----------

1. ↑  "Executive Profile - Suresh Krishna, Chairman and Managing Director at Sundram Fasteners". Bloomberg Businessweek.
2. ↑  "Suresh Krishna receiving the Lifetime Achievement Award from Lakshmi Narayanan, TiE Chennai president". The Hindu. 2011-11-25 அன்று பார்க்கப்பட்டது.
3. ↑  தினமணி தீபாவளி மலர், 1999, தலைசிறந்த தமிழர்கள். பக்கம் 70
4. ↑  "Sundram Fasteners bags GM award for fourth time". The Hindu Business Line. 2000-07-06 அன்று பார்க்கப்பட்டது. Check date values in: `|accessdate=` (உதவி)
**பன்னாட்டு உணவு விடுதி சங்கம்** (*International Hotel & Restaurant Association*) என்பது விடுதி மற்றும் உணவகத்தொழில்களின் நலன்களைப் பிரதிநிதித்துவப்படுத்தும் ஒரு சர்வதேச வர்த்தக சங்கமாகும்.

வரலாறு
------

ஜனவரி 1869: ஜெர்மனியில் உள்ள கோப்லென்ஸில் உள்ள ஹோட்டல் ட்ரையரில் நாற்பத்தைந்து விடுதி உரிமையாளர்கள் சந்தித்து, தொழில்துறையில் வளர்ச்சி மற்றும் அமைப்பை எளிதாக்கும் நோக்கத்துடன் அனைத்து விடுதி உரிமையாளர்கள் கூட்டமைப்பு என்ற பெயரில் ஒரு கூட்டணியை உருவாக்கினர். அந்த நாட்களில், விடுதிகள் வேறுபட்ட தரத்தில் இருந்தன. மேலும் அவற்றின் தேவைகளைத் தொடர்புகொள்வதற்கும் அவர்களின் வணிகத்தைத் தக்கவைப்பதற்கும் வலுவான குரல் தேவைப்பட்டது. 

பன்னாட்டு அளவில் அணைத்து நாட்டு உணவு விடுதி சங்கங்களையும் ஒன்றிணைத்து அந்த்ந்த நாட்டு உணவு விடுதி சம்பந்தப்பட்ட பிரச்சனைகளை கலந்து ஆலோசித்து சாதகமான தீர்வை கொண்டுவருவதுதான் இதன் முக்கிய நோக்கமாகும்.

தற்போது இந்த சங்கம் தனது அலுவலகங்களை ஜெனீவா, பாரிஸ் மற்றும் பார்சிலோனாவிற்கு விரிவுபடுத்தியுள்ளது, வாஷிங்டன் டி. சி மற்றும் ஆங்காங்கில் புதிய சர்வதேச அலுவலகங்கள் விரைவில் திறக்கப்பவுள்ளன.

செயல்பாடு
---------

தேசிய பயிற்சித்திட்டங்களை தயாரிப்பதற்காக ஐநாவின் பன்னாட்டு தொழிலாளர் அமைப்பு ஐரோப்பிய அமைப்பு யுனெஸ்கோ ஆகியவற்றுடன் கலந்து ஆலோசனை செய்கிறது. அத்துடன் உலக் சுற்றுலா அமைப்பின் துணை கொண்டும் செயல் படுகிறது.பயிற்சி நடக்கும் பள்ளிகளின் பாடத்திட்டங்கள் குறித்த குறிப்பு புத்தகத்தை வெளியிடுகிறது. பன்னாட்டு உணவு விடுதி கையேட்டை ஆண்டுதோறும்.வெளியிடுகிறது.

சுற்றுலா பயனிகள் பயனடையுமாறு சுற்றுலா பற்றிய தகவல்கள் இச் சங்கத்தின் சுற்றுலா கண்ணோட்டம் ஆகியவை அடங்கிய பன்னாட்டு உணவு விடுதி மதிப்புரையையும் வெளியிடுகிறது.

மேற்கோள்கள்
-----------

1. ↑  "About Us". International Hotel & Restaurant Association. 2010. 10 March 2010 அன்று மூலம் பரணிடப்பட்டது. 20 February 2010 அன்று பார்க்கப்பட்டது.
2. ↑  சுற்றுலா- சாந்தா பப்ளிசர்ஸ்-சென்னை

வெளி இணைப்புகள்
---------------

* அதிகாரப்பூர்வ இணையதளம்
**சுரேந்திர விக்ரம் ஷா** (**Surendra Bikram Shah**) (நேபாளி: सुरेन्द्र बिक्रम शाह) (1829 – 1881) நேபாள இராச்சியத்தை 1847 முதல் 1881 முடிய ஆட்சி செய்தவர். 

இவரது தந்தையும், மன்னராக இருந்தவருமான ராஜேந்திர விக்ரம் ஷாவை, அரண்மனையில் வலுக்கட்டாயமாக அடைத்து வைத்து, நேபாள பிரதம அமைச்சர் ஜங் பகதூர் ராணாவால் 1847ல் சுரேந்திர விக்ரம் ஷா நேபாள மன்னராக முடிசூட்டப்பட்டவர்.

மன்னர் சுரேந்திர விக்ரம் ஷாவை கைப்பொம்மையாகக் கொண்டு, ராணா வம்சத்து பிரதம அமைச்சர் ராணா பகதூர் ஷா 1847 முதல் நேபாள இராச்சியத்தை முழு அதிகாரத்துடன் நிர்வகித்தார்.

இளமை
----

நேபாள இராச்சியத்தின் மன்னர் ராஜேந்திர விக்ரம் ஷா - பட்டத்து ராணி சாம்ராஜ்ஜிய லெட்சுமி தேவி இணையரின் மூத்த மகனும், பட்டத்து இளவரசரும் ஆவார். 

சுரேந்திர ஷாவின் சிற்றன்னை ராஜ்ஜிய லெட்சுமி தேவி, தன் மகன் ரணேந்திர விக்ரம் ஷாவை பட்டத்து இளவரசன் பதவியில் அமர்த்த சதித் திட்டம் தீட்டினார்.

இத்திட்டத்திற்கு ஜங் பகதூர் ராணா உதவினார். கோத் படுகொலைகளின் போது, பிரதம அமைச்சர் பதே ஜங் ஷா உள்ளிட்ட நாற்பது முக்கிய அரசவை பிரமுகர்களை கொன்றார். பின்னர் ராணி ராஜ்ஜிய லெட்சுமிக்கு எதிராக திரும்பிய ஜங் பகதூர் ராணாவைக் கொல்ல, ராணி ராஜ்ஜிய லெட்சுமி தேவி சதித்திட்டம் தீட்டினார். ஆனால் சதித்திட்டம் தோல்வியில் முடிந்தது. 

1847ல் ஜங் பகதூர் ராணா நேபாளத்தின் **முக்தியார்** எனும் பிரதம அமைச்சர் பதவிக்கு நியமிக்கப்பட்டார். 
மன்னர் ராஜேந்திர விக்ரம் ஷாவுடன், ராணி ராஜ்ஜிய லெட்சுமியும் வாரணாசிக்கு நாடு கடத்தப்பட்டார். 
இருப்பினும் இறுதியில் 1847ல் சுரேந்திர விக்ரம் ஷா நேபாள அரியணையில் அமர்த்தப்பட்டார்.

மன்னராக சுரேந்திர ஷா
--------------------

நேபாள மன்னர் சுரேந்திர விக்ரம் ஷாவுடன், மெய்க்காவலர்கள், ஆண்டு 1862 -1865)
ஜங் பகதூர் ராணாவின் அனுமதி இன்றி மன்னர் சுரேந்திரனை, யாரும் சந்திக்க இயலாதவாறு காத்மாண்டு அரண்மனையில் ஒரு கைதியாக அடைத்து வைக்கப்பட்டார். மாதம் ஒரு முறை முன்னாள் மன்னர் ராஜேந்திர விக்ரம் ஷாவைப் பார்க்க மட்டும் சுரேந்திர விக்ரம் ஷா அனுமதிக்கப்பட்டார். சுரேந்திர ஷா, 1881ல் இறக்கும் வரை அரண்மனையிலே, நேபாள தலைமை அமைச்சர் ஜங் பகதூர் ராணாவின் கைதியாக வாழ்ந்தார். ஜங் பகதூர் ராணா மன்னரின் பெயரில் நாட்டை முழு அதிகாரத்துடன் ஆண்டார். 

மன்னர் சுரேந்திர விக்ரம் ஷாவின் மகன் திரிலோக்கிய ஷா, அமைச்சர் ஜங் பகதூர் ராணாவின் மூன்று மகள்களான தாரா ராஜ்ஜிய லெட்சுமி தேவி, லலிதா ராஜேஸ்வரி ராஜ்ஜிய லெட்சுமி தேவி மற்றும் இரண்யகர்ப குமாரி தேவி ஆகியோரை மணந்தார். 
1878ல் திரிலோக்கிய ஷா இறந்துவிட, அவரது மூத்த மகன் பிரிதிவி வீர விக்ரம் ஷா நேபாள அரியணையில் ஏற்றப்பட்டார்.

இதனையும் காண்க
--------------

* நேபாள இராச்சியம்
* நேபாள மன்னர்கள்
* ராணா வம்சம்
* ஜங் பகதூர் ராணா
* கோத் படுகொலைகள்

மேற்கோள்கள்
-----------

1. ↑  Royal Ark
2. ↑  Himalaya
3. ↑  Google Books
4. ↑  Royal Ark

வெளி இணைப்புகள்
---------------

* History of the Shah Dynasty -- official site பரணிடப்பட்டது 2006-11-10 at the வந்தவழி இயந்திரம்

|  |
| --- |
| சுரேந்திர விக்ரம் ஷா **ஷா வம்சம்****பிறப்பு:** 20 அக்டோபர் 1829  **இறப்பு:** 17 மே 1881 |
| ஆட்சியின் போது இருந்த பட்டம் |
|
| முன்னர்**ராஜேந்திர விக்ரம் ஷா** | **நேபாள மன்னர்**1847–1881 | பின்னர்**பிரிதிவி வீர விக்ரம் ஷா** |
**பிரேம் சந்த் குப்தா** (*Prem Chand Gupta*)(பிறப்பு: பிப்ரவரி 3, 1950) என்பவர் இந்திய அரசியல்வாதி மற்றும் இந்தியாவின் பெருநிறுவன விவகாரங்கள் துறை அமைச்சகத்தின் முன்னாள் அமைச்சரும் ஆவார். இவர் பீகாரிலிருந்து இந்திய நாடாளுமன்றத்தின் மேலவையான மாநிலங்களவை உறுப்பினராக உள்ளார். முன்னதாக, இவர் சார்கண்ட் மாநிலத்திலிருந்து மாநிலங்களவை உறுப்பினராகத் தேர்ந்தெடுக்கப்பட்டார். நிலக்கரி ஊழலில் இவருக்கு தொடர்பு இருந்தது. முன்பு ஆங்காங்கில் வசித்த இந்தியராக இருந்தார். இவர் இந்தியாவில் கடிகாரங்களை உற்பத்தி செய்யும் தொழிற்சாலையை ஊக்குவித்தார் (இந்தோ சுவிசு கைக்கடிகாரங்கள்). பின்னர் அரசியலில் ஈடுபட்ட இவர் தற்போது புது தில்லி தெற்கு விரிவாக்கத்தில் வசிக்கிறார்.

மேற்கோள்கள்
-----------

1. ↑  "Prem Chand Gupta | National Portal of India". 27 December 2017 அன்று மூலம் பரணிடப்பட்டது. 10 December 2016 அன்று பார்க்கப்பட்டது.
2. ↑  "Rajya Sabha elections: All five candidates in Bihar elected unopposed". Times Now. 18 March 2020. 19 March 2020 அன்று பார்க்கப்பட்டது.
3. ↑ . 31 January 2014.
4. ↑ . 2014-08-02.
கார்பனோராக்சைடின் மூலக்கூற்று மாதிரி
**ஓராக்சைடு** *(Monoxide)* என்பது ஒர் ஆக்சிசன் அணுவை மட்டும் கொண்டுள்ள எந்தவோர் ஆக்சைடையும் குறிக்கும். இதை மோனாக்சைடு என்றும் குறிப்பிடுவர்.

ஒன்று என்பதற்கான கிரேக்க மொழிச்சொல்லான மோனோ என்ற முன்னொட்டு வேதிப் பொருட்களுக்கான இரசாயனப் பெயரிடலில் பயன்படுத்தப்படுகிறது.  சரியான பெயரிடல் முறையில் ஓர் ஆக்சிசன் அணு மட்டும் கூடிய சேர்மங்களில் முன்னொட்டு எப்போதும் பயன்படுத்தப்படுவதில்லை.  பொதுவாக ஆக்சிசன் அலோகங்களுடன் பிணைந்திருக்கும்போது மட்டும் ஓர் அல்லது மோனோ என்ற முன்னொட்டு பயன்படுத்தப்படுகிறது. உலோகங்களுடன் ஒற்றை ஆக்சிசன் அணு பிணைந்திருக்கும் நிகழ்வுகளில் இந்த முன்னொட்டு பயன்படுத்தப்படுவதில்லை. உதாரணமாக K2O என்ற ஆக்சைடில் பொட்டாசியம் ஓர் உலோகமாகும். எனவே இங்கு பொட்டாசியம் ஓராக்சைடு என்பது தவிர்க்கப்பட்டு பொட்டாசியம் ஆக்சைடு என்றே இச்சேர்மம் அழைக்கப்படுகிறது. 

ஓராக்சைடுகளில் கார்பனோராக்சைடு என்பது நடுநிலை சேர்மமாகும். செருமேனியம் ஓராக்சைடு ஓர் அமிலத்தன்மை கொண்ட சேர்மமாகும். வெள்ளீயம் ஆக்சைடும் ஈய ஆக்சைடும் ஈரியல்பு ஆக்சைடுகளாகும்.

மேற்கோள்கள்
-----------

1. ↑   *Foundations of College Chemistry, 13th Edition*. Wiley. 2010. பக். 110. பன்னாட்டுத் தரப்புத்தக எண்:978-0470460610.
2. ↑   *Nomenclature of Inorganic Chemistry, IUPAC Recommendations 2005*. பக். 69, 70. பன்னாட்டுத் தரப்புத்தக எண்:0-85404-438-8.
**பிரொக்சிகாம்** (Piroxicam) ஒரு அழற்சிக்கு எதிரான இயக்க ஊக்கிகள் இல்லாத மருந்துகள் பகுப்பில் அடங்கும் மருந்து ஆகும். இது பொதுவாக முடக்குவாத மூட்டழற்சி, எலும்பு மூட்டுத்தேய்வு போன்றவற்றிற்குப் பயன்படுத்தப்படுகின்றது. வேதியற் கட்டமைப்பைப் பொறுத்து இம்மருந்து ஈனோலிக் காடிக் கிளைப் பொருள்கள் வகைக்குள் அடங்குகின்றது.
இம்மருந்து Feldene, Roxam போன்ற வணிகப் பெயர்களில் விற்பனை செய்யப்படுகின்றது.

| வேறு வணிகப் பெயர்கள் |
| --- |
| Dolonex, Fasden, "Brexidol", "Brexin", "Erazon", "Exipan", "Faxiden", "Felden", "Feldoral", "Flamexin", "Hotemin", "Lubor", "Mobilis", "Pirox von ct", "Proponol", "Reumador", "Roxam", "Sinartrol", "Toricam", "Tracam", "Ugesic", "Veral" and "Vurdon".. |

மருத்துவப் பயன்பாடு
-------------------

பொதுவாக முடக்குவாத மூட்டழற்சி, எலும்பு மூட்டுத்தேய்வு போன்ற நோய்களுக்கு பிரொக்சிகாம் பயன்படுத்தப்படுகின்றது, இவை தவிர மாதவிடாய் வலி, அறுவைச்சிக்கிச்சையின் பின்னரான வலி போன்றவற்றிற்கும் பயன்படுத்தலாம்.

பக்க விளைவுகள்
--------------

இம்மருந்தைப் பயன்படுத்துவதால் ஏற்படக்கூடிய பிரதான பக்கவிளைவுகள் குடற்புண், இரையகக் குடலியக் குருதிப்போக்கு, கடுமையான தோல் விளைவுகள் (இசுடீபன்-யோன்சன் கூட்டறிகுறி) ஆகும். இவற்றைத்தவிர குருதிக்குழலிய விளைவுகள் (மாரடைப்பு, மூளைக் குருதியடைப்பு), காதில் ரீங்காரம், தலைச்சுற்று, தலைவலி, தோல் சினைப்பு பக்க விளைவுகளும் பிரொக்சிகாம் பயன்பட்டால் ஏற்படும்.

பயன்பாட்டெதிர் நிலைகள்
----------------------

இம்மருந்து குருதி சம்பந்த நோய்கள், ஆஸ்துமா, ஒவ்வாமை உள்ளவர்கள், கல்லீரல், சிறுநீரக நோய்கள், குடற்புண், இதயச் செயலிழப்பு, மாரடைப்பு, மூளைக்குருதியடைப்பு போன்ற நோய்கள் வந்தவர்களில் அல்லது இருப்பவர்களில் அறவே பயன்படுத்தக் கூடாது.

மேற்கோள்கள்
-----------

1. ↑
2. ↑
**பிரைல்சாயெவ் வினை** *(Prilezhaev reaction)* என்பது ஒரு ஆல்க்கீனுடன் பெராக்சி அமிலம் வினைபுரிந்து எப்பாக்சைடு உருவாகும் வினையைக் குறிக்கிறது. பிரைல்சுச்சாயெவ் வினை அல்லது பிரைல்சாயெவ் எப்பாக்சினேற்றம் என்ற பெயர்கலாலும் இவ்வினை அழைக்கப்படுகிறது. நிக்கோலசு பிரைல்சுச்சாயெவ் இவ்வினையைக் கண்டறிந்த காரணத்தால் இப்பெயர் சூட்டப்பட்டது. 1909 இல் இவர் பிரைல்சாயெவ் வினையைக் கண்டறிந்தார். இவ்வினையில் பெராக்சி அமிலமாக பரவலாக மெட்டா-குளோரோபெராக்சிபென்சாயிக் அமிலம் பயன்படுத்தப்படுகிறது. ஏனெனில் இவ்வமிலம் நிலைப்புத் தன்மையுடனும் பெரும்பாலான கரிமக் கரைப்பான்களில் கரையக்கூடியதாகவும் உள்ளது. சிடைரின் உடன் பெர்பென்சாயிக் அமிலத்தை வினைபுரியச்செய்து, சிடைரின் ஆக்சைடு உருவாக்கும் வினையை இதற்கு உதாரணமாகக் கூறலாம்.:

பிரைல்சாயெவ் வினைபிரைல்சாயெவ் வினை

வினைவழிமுறை
-----------

வண்ணத்துப்பூச்சி வழிமுறையின் வழியாக பிரைல்சாயெவ் வினை நிகழ்கிறது". பெராக்சைடு மின்னணு கவரியாகவும், ஆல்க்கீன் மின்னணு மிகுபொருளாகவும் இவ்வினையில் பார்க்கப்படுகின்றன. இவ்வினையை மிகவும் அடர்த்தி மிகுந்த வினையாகக் கருதவேண்டும். கீழே கொடுக்கப்பட்ட எண்கள் எளிமை கருதி கொடுக்கப்பட்டவையாகும். O-O சிக்மா சிடார் ஆர்பிட்டலை C-C Pi எலக்ட்ரான்கள் தாக்குவதற்கு வண்னத்துப்பூச்சி வழிமுறை அனுமதிக்கிறது

வண்ணத்துப்பூச்சி வழிமுறைவண்ணத்துப்பூச்சி வழிமுறை
.

மேற்கோள்கள்
-----------

1. ↑  Nikolaus Prileschajew (1909). "Oxydation ungesättigter Verbindungen mittels organischer Superoxyde". *Berichte der deutschen chemischen Gesellschaft* **42** (4): 4811–4815. doi:10.1002/cber.190904204100.
2. ↑  László Kürti and Barbara Czakó. (2005). *Strategic Applications of Named Reactions in Organic Synthesis: Background and Detailed Mechanisms*. Elsevier Academic Press. பக். 362. பன்னாட்டுத் தரப்புத்தக எண்:0124297854.
3. ↑  Harold Hibbert and Pauline Burt (1941). "Styrene Oxide". *Organic Syntheses*. . ; *Collective Volume*, **1**, p. 494
4. ↑  Paul D. Bartlett (1950). "Recent work on the mechanisms of peroxide reactions". *Record of Chemical Progress* **11**: 47-51.
5. ↑  John O. Edwards (1962). *Peroxide Reaction Mechanisms*. Interscience, New York. பக். 67-106.
**வேல்சு கால்பந்துச் சங்கம்** (**Football Association of Wales**, வேல்சு: *Cymdeithas Bêl-droed Cymru*, எஃப்ஏடபிள்யூ (FAW)), வேல்ஸ் நாட்டில் காற்பந்தாட்டத்தை நிர்வகிக்கும் மேலாண்மை அமைப்பாகும். இச்சங்கம் ஐரோப்பிய கால்பந்து சங்கங்களின் ஒன்றியம், பன்னாட்டுக் கால்பந்து சங்கங்களின் கூட்டமைப்பு மற்றும் பன்னாட்டுக் கால்பந்துச் சங்க வாரியம் ஆகியவற்றில் உறுப்பினராக உள்ளது.

1876-ஆம் ஆண்டில் தோற்றுவிக்கப்பட்ட இச்சங்கம், உலகிலேயே மூன்றாவது மிகப் பழைய கால்பந்துச் சங்கம் ஆகும். உலகளவில் காற்பந்தாட்ட விதிமுறைகளை நிர்ணயிக்கும் பன்னாட்டுக் கால்பந்துச் சங்க வாரிய உறுப்பினராக இருக்கும் நான்கு தேசிய கால்பந்துச் சங்கங்களில் ஒன்றாகும்; மற்றவை, (இங்கிலாந்து) கால்பந்துச் சங்கம், இசுக்கொட்லாந்து கால்பந்துச் சங்கம், அயர்லாந்து கால்பந்துச் சங்கம் மற்றும் ஃபிஃபா. இந்த நான்கு நாடுகளும் ஐக்கிய இராச்சியத்தின் உறுப்பு நாடுகளாகும்.

வேல்சு தேசிய காற்பந்து அணியைத் தேர்ந்தெடுத்து நிர்வகிப்பது இச்சங்கத்தின் முக்கியப் பணிகளில் ஒன்றாகும்.

குறிப்புதவிகள்
--------------

1. ↑  Llewellyn-Jones, Robert (15 March 2012). "Football must be run by business people, claims FAW chief executive". *Wales Online*.. பார்த்த நாள்: 3 April 2012.
2. ↑  "About FAW - Football Association of Wales". Football Association of Wales. 2007. 24 செப்டம்பர் 2015 அன்று மூலம் பரணிடப்பட்டது. 4 April 2012 அன்று பார்க்கப்பட்டது.

வெளியிணைப்புகள்
---------------

* Official website
* Wales பரணிடப்பட்டது 2014-09-21 at the வந்தவழி இயந்திரம் at FIFA site
* Wales at UEFA site
* A Bibliography of Association Football in Wales பரணிடப்பட்டது 2007-06-08 at the வந்தவழி இயந்திரம்
**சுப்பிரமணியன் அனந்த ராமகிருட்டிணா** (*Subramanian Anantha Ramakrishna*) என்பவர் கான்பூர், இந்திய தொழிநுட்ப கல்வி நிறுவனத்தில் இயற்பியல் பேராசிரியராகப் பணிபுரிந்தார். இவர் 1972 ஆம் ஆண்டு நவம்பர் மாதம் 30 ஆம் நாள் பிறந்தார். ஒளியியலும் சுருங்கிய பொருள் இயற்பியலும் இவருடைய நிபுணத்துவ இயற்பியல் பிரிவுகளாகும். இந்தியாவில் வழங்கப்படும் அறிவியல் மற்றும் தொழில்நுட்பத்திற்கான உயர்ந்த அறிவியல் விருதான சாந்தி சுவரூப் பட்நாகர் விருது 2016 ஆம் ஆண்டு அறிவியல், கணிதம், தொழில்நுட்பம் ஆகிய பிரிவுகளில் சிறந்த பங்களிப்பிற்காக இவருக்கு வழங்கப்பட்டது. இவர் தன்னுடைய முதுநிலை அறிவியல் பட்டத்தை 1995 ஆம் ஆண்டு இந்திய தொழிநுட்ப கல்வி நிறுவனம் கான்பூரில் ஐந்தாண்டு ஒருங்கிணைந்த பட்டப்படிப்பின் மூலம் பெற்றார். தன்னுடைய முனைவர் பட்டத்தை பெங்களூரிலுள்ள இராமன் ஆராய்ச்சி நிறுவனத்தில், பேராசிரியர் குமார் அவர்களின் மேற்பார்வையில் ஒளிக் கடத்தலும் செயல் மற்றும் செயலற்ற ஊடகத்தில் ஒளி பரவலும் என்பதான தலைப்புடன் தொடர்புடைய ஆய்வுகள் மேற்கொண்டு நிறைவு செய்தார். இலண்டன் இம்பீரியல் கல்லுரியில் இரண்டு ஆண்டுகள் பணிபுரிந்த இவர் 2003 ஆம் ஆண்டு முதல் கான்பூரிலுள்ள இந்திய தொழில்நுட்ப நிறுவனத்தில் உதவிபேராசியராகப் பணிபுரிந்து தற்போது பேராசிரியராக பணிபுரிகிறார் .

விருதுகள்
---------

* இந்திய அறிவியல் மற்றும் தொழில்நுட்பத்துறையின் சுவர்ணசெயந்தி உறுப்பினர் விருது.
* கான்பூர் இந்திய தொழில்நுட்ப நிருவனத்தில் பி.கே. கேல்கர் ஆராய்ச்சி உறுப்பினர்
* மூன்றாம் உலக அறிவியல் அகாதமியின் 2007-2012 ஆண்டுக்காண இளையவராக சேர்க்கை
* இந்திய தேசிய அறிவியல் அகாதமி டில்லியின் 2007 ஆம் ஆண்டு இளம் விஞ்ஞானி பதக்கம்
* பெங்களூர், இந்திய அறிவியல் அகாதமியின் இளம் விஞ்ஞானி (2004-2007)

மேற்கோள்கள்
-----------

1. ↑  "Brief Profile of the Awardee". *Shanti Swarup Bhatnagar Prize*. 29 November 2016 அன்று பார்க்கப்பட்டது.
2. ↑  "Profile of S. Anantha Ramakrishna". Indian Institute of Technology, Kanpur. 29 November 2016 அன்று பார்க்கப்பட்டது.
**ஓரோலோச்சியம்** (*Horologium*, ஹோரோலோஜியம்) என்பது தென் பகுதியில் காணப்படும் ஒரு சிறிய, மங்கலான விண்மீன் கூட்டமாகும். இலத்தீன் மொழியில் இதற்குக் கடிகார ஊசல் என்று பொருள்.

18 ம் நூற்றாண்டில் பிரான்சு நாட்டின் வானவியலாளரான 'அபே நிக்கோலஸ் லூயிஸ் டி லாகாலே'  என்பவர், ஊசல் கடிகாரத்தைக் கண்டுபிடித்த கிறிஸ்டியன் ஹைஜென்ஸ் என்பவரைப் பெருமைப்படுத்தும் முகமாக இதற்கு ஹோரோலோஜியம் ஆசிலிடோரியம் என்று பெயரிட்டார். இது காலப் போக்கில் சுருக்கி ஹோரோலோஜியம் ஆனது.

இது எரிடானஸ் வட்டாரத்திலுள்ள பிரகாசமான் ஆர்செர்னர் விண்மீனுக்கும், கரினா வட்டாரத்திலுள்ள பிரகாசமான கனோபஸ் விண்மீனுக்கும் இடையில் அமைந்துள்ளது. இது ஒரு ஊசலாடும் குண்டுபோலக் கற்பனை செய்யப்பட்டுள்ளது. இதில் பிரகாசமிக்க ஆல்பா கோரோலோஜி, ஊசலின் அலைவு தானத்தில் உள்ள நிறைமிக்க குண்டு போல அமைந்துள்ளது. மொத்தம் 20 விண்மீன்கள் இவ்வட்டாரத்தில் அமைந்திருக்கலாம் என கண்டறிந்துள்ளனர். இதிலுள்ள R ஹோரோலோஜி சீடெஸ் வட்டாரத்திலுள்ள மீரா விண்மீன் போல ஒரு பெருஞ் சிவப்பு மாறொளிர் விண்மீனாக உள்ளது. இதன் தோற்ற ஒளிப்பொலிவெண் பெரும நிலையில் 5 லிருந்து, சிறும நிலையில் 14 வரை, சுமார் 13 மாத கால நெடுக்கையில் மாற்றத்திற்கு உள்ளாகிறது.

ஒளிப்பொலிவெண்ணில் மிக அதிக வேறுபாட்டுடன் கூடிய மாறொளிர் விண்மீன் இதுவே ஆகும்.
இப்பகுதியில் AM 1 என்று குறிப்பிடப்படும் கோளகக் கொத்து விண்மீன் கூட்டம் உள்ளது. இக் கூட்டமே, பால் வெளி அண்டத்திலிருந்து வெகு தொலைவு தள்ளி இருக்கும் கூட்டமாகும். இது 3,98,000 ஒளி ஆண்டுகள் தொலைவில் உள்ளதாக அறிந்துள்ளனர்.

மேற்கோள்
--------

1. ↑  Horologium (1875). *A Dictionary of Greek and Roman Antiquities*. London: John Murray. பக். 615‑617. .
2. 1 2 3  Ridpath & Tirion 2001, ப. 156-157.

* Ridpath, Ian; Tirion, Wil (2001), *Stars and Planets Guide*, Princeton University Press, ISBN 0-691-08913-2
* Ian Ridpath and Wil Tirion (2007). *Stars and Planets Guide*, Collins, London. ISBN 978-0-00-725120-9. Princeton University Press, Princeton. ISBN 978-0-691-13556-4.

வெளியிணைப்புகள்
---------------

விக்கிமீடியா பொதுவகத்தில்,  
 ***ஓரோலோச்சியம்***   
என்பதின் ஊடகங்கள் உள்ளன. 

* The Deep Photographic Guide to the Constellations: Horologium
* Starry Night Photography - Horologium Constellation
* Star Tales – Horologium
**வேலூர் வசிஷ்டேசுவரர் கோயில்** தமிழ்நாட்டில் வேலூர் மாவட்டத்தில் உள்ள சிவன் கோயிலாகும்.

அமைவிடம்
--------

இக்கோயில் வேலூர் மாவட்டத்தில் வேப்பூர் என்னுமிடத்தில் அமைந்துள்ளது. இவ்வூரில் வேப்ப மரங்கள் நிறைந்திருப்பதால் வேம்பூர் என அழைக்கப்பட்டு, பின்னர் வேப்பூர் என்றானது. கடல் மட்டத்திலிருந்து சுமார் 193 மீட்டர் உயரத்தில் அமைந்துள்ள இக்கோயிலின் புவியியல் ஆள்கூறுகள்: 12°55'00.0"N, 79°18'11.1"E (அதாவது, 12.916872°N, 79.303079°E) ஆகும்.

இறைவன், இறைவி
-------------

இக்கோயிலின் மூலவராக வசிஷ்டேசுவரர் உள்ளார். சப்த ரிஷிகளில் ஒருவரான வசிஷ்டர் இங்கு தங்கி இங்குள்ள இறைவனை வழிபட்டதால் இவர் வசிஷ்டேசுவரர் என்றழைக்கப்படுகிறார். சிவன் இங்கு வசிஷ்டருக்கு ஜோதி வடிவில் காட்சி தந்ததாகக் கூறுகின்றனர். இறைவி பாலகுஜாம்பிகை ஆவார்.

வரலாறு
------

இறைவி தனி சன்னதியில் உள்ளார். சிவனின் சன்னதியில் வசிஷ்டர் சிவனை வணங்கிய நிலையில் உள்ளார். இவருக்கு பூசை செய்த பினனர் சிவனுக்கு பூசை செய்கிறார்கள். சரபேசுவரர், சப்த மாதர், செல்வ விநாயகர், காசி விசுவநாதர், அகோர வீரபத்திரர், கால பைரவர் ஆகியோரின் சன்னதிகள் உள்ளன.இக்கோயிலிலுள்ள வள்ளி தெய்வானையுடன் கூடிய சுப்பிரமணியரைப் போற்றி அருணகிரியார் பாடியுள்ளார்.

விழாக்கள்
---------

சிவராத்திரி, பௌர்ணமி, ஆவணி வளர்பிறை பஞ்சமி உள்ளிட்ட விழாக்கள் இங்கு சிறப்பாக நடைபெறுகின்றன. மகாளய பட்சம் மற்றும் அமாவாசை போன்ற நாள்களில் இறைவனுக்கு சிறப்பு பூசை நடைபெறுகிறது.

மேற்கோள்கள்
-----------

1. 1 2 3  அருள்மிகு வசிஷ்டேஸ்வரர் திருக்கோயில், தினமலர் கோயில்கள்
**சொக்கநாத வெண்பா** என்னும் நூல் 16 ஆம் நூற்றாண்டில் வாழ்ந்த குருஞான சம்பந்தரால் இயற்றப்பட்டது. 

இந்த நூலில் 100 வெண்பாப் பாடல்கள் உள்ளன. இவை ‘சொக்கநாதா’ என முடிகின்றன. அதனால் இந்த நூலுக்குச் சொக்கநாத வெண்பா என்னும் பெயர் உண்டாயிற்று. மதுரைச் சொக்கந்தரைப் போற்றி இவை பாடப்பட்டவை. இந்த நூலில் உள்ள பாடல்கள் பொருள் தொடர்பு இல்லாமல் இருப்பதால் பல்வேறு காலகட்டங்களில் இவரால் பாடப்பட்டதாக அறிஞர்கள் கருதுகின்றனர். பாடல்களில் அருணகிரிநாதர் செய்த பேசா அனுபூதி, சிவஞான சித்தியார் முதலான நூல்கள் குறிப்பிடப்பட்டுள்ளன.

கருவிநூலாகத் தரப்பட்டுள்ள நூலில் இவரது பாடல்கள் 9 இடம்பெற்றுள்ளன. அவற்றில் 3 பாடல்கள் மட்டும் இங்கு எடுத்துக்காட்டாகத் தரப்படுகின்றன. 

அன்பர்க்கு அருள் புரிவது அல்லாமல் தேவரீர்  

வன்பர்க்கு அருள் புரிய மாட்டீரேல் – உம்பர் தொழும்  

நல்லார் புகழ் மதுரை நாதரே தேவரீர்க்கு  

எல்லாமும் வல்ல சித்தர் ஏன்.  

வாக்கில் உரை பொய்யே மனம் நினைப்பதும் கவடே  

ஆக்கை தினம் செய்வது அகிர்த்தியமே  – நோக்கில்  

திரிவிதமும்  இப்படி நீ செய்வித்தால் முத்தி  

தரு விதம் என் சொக்கநாதா 

பேரன்பன் அல்லன் பிழை செய்யான் தான் அல்லன்  

ஓர் அன்பும் இல்லா உலுத்தனேன் – பேரன்பு  

காட்டி எனைக் காட்டி உனைக் காட்டி இன்பத் தொட்டிலிலே  

ஆட்டி வளர் சொக்கநாதா

கருவிநூல்
---------

* மு. அருணாசலம், தமிழ் இலக்கிய வரலாறு, பதினாறாம் நூற்றாண்டு, இரண்டாம் பாகம், பதிப்பு 2005

அடிக்குறிப்பு
-------------

1. ↑  அவை பொருள் நோக்கில் சொற்பிரிப்பு செய்யப்பட்டுள்ளன
2. ↑  நூலில் பாடல் எண் 79
3. ↑  இது போல் சொக்கநாதா என முடியாமல் இந்நூலிலுள்ள 4 பாடல்களைப் பிற்சேர்க்கை எனச் சிலர் குறிப்பிடுகின்றனர்.
4. ↑  கீர்த்தியம் என்பதன் எதிர்சொல் அகீர்த்தியம் < அகிர்த்தியம். செய்யுளுக்காக மாற்றப்பட்ட குறுக்கல் விகாரம்
5. ↑  மாறுபட்ட தோற்றம்
6. ↑  நூலில் பாடல் எண் 41
7. ↑  நூலில் பாடல் எண் 68
**சைவச் சிற்றிலக்கியங்கள்** என்பவை சைவ சமயக் கடவுள்களின் மீது பாடப்பெற்ற சிற்றிலக்கிய நூல்களாகும். கோவை, தூது, உலா, பரணி, பிள்ளைத்தமிழ் போன்ற சிற்றிலக்கிய வகைகள் சிவபெருமான், உமை, விநாயகன், முருகன் போன்றோர் மீது பாடல்பெற்றவை தமிழில் நூல்களாகவும், தனிப்பாடல்களாகவும் உள்ளன.

தமிழ் சிற்றிலக்கிய நூல்கள் சைவ சமயத்தினைச் சார்ந்தே முதன் முதலாக இயற்றிப்பட்டுள்ளன. அவற்றுள் பலவும் கோவை, உலா, 
கலம்பகம், பிள்ளைத்தமிழ், அந்தாதி, சதகம், பரணி, பல்வேறு பாவகைகளில் எண்ணிக்கைக் குறித்து எழுந்த மாலைகள், பள்ளு, குறவஞ்சி போன்ற இலக்கிய வகைகளுள் எழுதப்பெற்றுள்ளன. 

சைவச் சிற்றிலக்கியங்களுள் அண்ணாமலை ரெட்டியாரின் காவடிச் சிந்து, பாம்பன் சுவாமிகள், வண்ணச் சரபம் தண்டபாணி சுவாமிகள், திருப்போரூர் சிதம்பர சுவாமிகள் ஆகியோர் பாடிய முருகனை பற்றிவை சில எடுத்துக்காட்டுகளாகும். சைவ சமயம் சார்ந்த தமிழ் மொழி வளர்ச்சிக்கு இவ்வகை சைவச் சிற்றிலக்கியங்கள் பெரும் தொண்டாற்றின.

முதல் தமிழ் சிற்றிலக்கியம்
--------------------------

ஒட்டக்கூத்தர் எழுதிய குலோத்துங்கசோழன் பிள்ளைத்தமிழ் என்ற சிற்றிலக்கியமே முதல் தமிழ் சிற்றிலக்கியம் என்று கூறுகின்றனர்.

அந்தகக்கவி வீரராகவ முதலியார் நூல்கள்
------------------------------------

அந்தகக்கவி வீரராகவ முதலியார் இயற்றியுள்ள திருக்கழுக்குன்றப் புராணம், திருக்கழுக்குன்ற மாலை, சேயூர் முருகன் பிள்ளைத்தமிழ், திருவாரூர் உலா, சந்திரவாணன் கோவை மற்றும் பல தனிப்பாடல்களை சைவச் சிற்றிலக்கிய வகையைச் சார்ந்ததாகும்.

காண்க
-----

சைவ சமய இலக்கியம்

ஆதாரம்
------

1. ↑
2. ↑
3. ↑
4. ↑
**சுப்பிரமணியன் கிருஷ்ணமூர்த்தி** (1929 - செப்டம்பர் 7, 2014) தமிழக எழுத்தாளர். வங்காள மொழியில் இருந்து தமிழுக்கு ஏராளமான புனைவிலக்கியங்களையும் கட்டுரைகளையும் மொழியாக்கம் செய்தவர். திருக்குறள், பாரதியார் கவிதைகள்,குருதிப்புனல் உள்பட 50 க்கும் மேற்பட்ட தமிழ் இலக்கியங்களை வங்க மொழியில் மொழிபெயர்த்தவர்.

வாழ்க்கைக் குறிப்பு
-------------------

கிருஷ்ணமூர்த்தி புதுக்கோட்டையில் 1929 ஆம் ஆண்டு பிறந்தார். புதுக்கோட்டை ராஜா கல்லூரியில் இளங்கலைப் பட்டப்படிப்பை முடித்தார். நாக்பூர் பல்கலைக்கழகத்தில் முதுகலைப் பட்டம் பெற்றார். தமிழ் தவிர சமக்கிருதம், இந்தி, மற்றும் செருமானிய மொழிகளில் முறையாகத் தேர்ச்சி பெற்றார். சென்னையில் நடுவண் அரசு கணக்காய்வாளராகப் பணியாற்றிய பின்னர் 1955 ஆம் ஆண்டில் கல்கத்தாவுக்கு இடமாற்றம் பெற்றார். அங்கு அவர் வங்காள மொழியைக் கற்றுத் தேர்ந்தார். கல்கத்தா தமிழ்ச் சங்கத்தில் உறுப்பினராக இருந்தார். 3 ஆண்டுகள் தில்லியிலும் பணியாற்றி 1987 ஆம் ஆண்டில் ஓய்வு பெற்றார்.

எழுத்துலகில்
------------

தமிழில் சிறுகதைகள் எழுதி இலக்கிய உலகிற்கு அறிமுகமானார். *நன்றிக்கு ஒரு விலை*, *மனிதம்* இவர் எழுதி வெளியிட்ட குறிப்பிடத்தக்க சிறுகதைத் தொகுப்பாகும். ஆங்கிலத்திலும் இவரது சிறுகதைத் தொகுதிகள் வெளிவந்துள்ளன. காஜி நஸ்ருல் இஸ்லாம், சரத் சந்திர சட்டோபாத்யாய, ப்ரேம்சந்த், வித்யாசாகர் போன்றோரின் வாழ்க்கை வரலாறுகளைத் தமிழில் எழுதியுள்ளார். நஸ்ருல் இசுலாம் நூலுக்காக இலக்கியச் சிந்தனை விருது பெற்றார்.

வங்காள மொழியிலிருந்து ஆங்கிலத்திற்கு பல நூல்களை மொழிபெயர்ப்பு செய்துள்ளார். இந்திரா பார்த்தசாரதி எழுதிய *குருதிப் புனல்* என்ற புதினத்தை வங்காள மொழியில் ரக்த போன்யா என்ற தலைப்பில் மொழிபெயர்த்து சாகித்ய அகாதெமி பரிசும், வங்காள
சாகித்திய சம்மேளனப் பரிசும் பெற்றார். வங்க மொழியில் இருந்து 36 நூல்களைத் தமிழுக்கு மொழிபெயர்த்துள்ளார்.

அவரது \*magnum opus,\* ஆங்கிலத்தில் அவர் மொழிபெயர்த்துள்ள சிலப்பதிகாரத்தை *Magnum Opus* என்ற நூலாக ஆங்கிலத்தில் எழுதி வெளியிட்டார்.

சு.கிருஷ்ணமூர்த்தி *நான் கடந்துவந்த பாதை* என்ற பெயரில் தன் வாழ்க்கையை நூலாக எழுதியிருக்கிறார்.

விருதுகள்
---------

* சாகித்திய அகாதமி விருது
* வங்காள சாகித்ய அக்காதமியின் *லீலா ராய் ஸ்மாரக் விருது*

மறைவு
-----

சு. கிருஷ்ணமூர்த்தி 2014 செப்டம்பர் 7 அன்று காலமானார். இவருக்கு உஷா பஞ்சாபகேசன் என்ற மகளும், ராதாகிருஷ்ணன் என்ற மகனும் உள்ளனர்.

மேற்கோள்கள்
-----------

1. ↑  ஜெயமோகன். "அஞ்சலி. சு கிருஷ்ணமூர்த்தி". 8 செப்டம்பர் 2014 அன்று பார்க்கப்பட்டது.
2. 1 2  "எழுத்தாளர் கல்கத்தா எஸ்.கிருஷ்ணமூர்த்தி காலமானார்". தினமணி. 8 செப்டம்பர் 2014. 8 செப்டம்பர் 2014 அன்று பார்க்கப்பட்டது.
3. 1 2  ஜெயமோகன். "சு.கிருஷ்ணமூர்த்தி எனும் தனிநபர் இயக்கம்". 8 செப்டம்பர் 2014 அன்று பார்க்கப்பட்டது.

வெளி இணைப்புகள்
---------------

* Track record of a translator, தி இந்து, டிசம்பர் 1, 2011
* கொல்கத்தா சு. கிருஷ்ணமூர்த்தி – தமிழுக்கும் வங்காளமொழிக்குமான பண்பாட்டுப் பாலம் மறைந்தது, எஸ்ஸார்சி, திண்ணை
* சு.கிருஷ்ணமூர்த்தி எனும் தனிநபர் இயக்கம்
கடுவன் மள்ளனார் என்னும் புலவர் கள்ளூர் மக்கள் மன்றத் தீர்ப்பை உவமையாகக் கையாண்டுள்ளார். (அகநானூறு 256)

### கள்ளூர் மக்கள் மன்றத் தீர்ப்பு

அழகி ஒருத்தியின் நல்லுடலை ஒருவன் அவளது விருப்பம் இல்லாமல் நுகர்ந்துவிட்டான். கள்ளூர் மக்கள் மன்றத்தில் அவன் முறையிட்டாள். மக்கள் மன்றம் கேட்டபோது அவளை எனக்குத் தெரியாது என்று அந்த அறனிலாளன் பொய் கூறினான். சூள் உரைத்துச் சத்தியமும் செய்தான். மன்றம் சாட்சிகளை வினவி உண்மையைத் தெரிந்துகொண்டது. மன்றம் அவனது சுற்றத்தாரைக் கேட்டது. சுற்றத்தாரில் சிலர் அவன் குற்றவாளி என ஒப்புக்கொண்டனர். சிலர் ஒப்புக்கொள்ளவில்லை. ஒப்புக்கொள்ளாத சுற்றத்தாரையும் குற்றவாளி என மன்றம் தீர்மானித்து அவர்களையும் அவனையும் மன்றத்தில் நிறுத்தி அவர்கள் தலையில் சுண்ணாம்புக் கற்களை வைத்துத் தண்ணீர் ஊற்றி நீறாக்கியது. (சுண்ணாம்புக் கல் வேகும்போது உச்சாந் தலையும் வெந்து புண்ணாகும்). இது சங்ககாலத் தீர்ப்புகளில் ஒன்று.

##### சங்கப்பாடல் (பகுதி)

'தொல்புகழ் நிறைந்த பல்பூங் கழனிக்  

கரும்பு அமல் படப்பைப் பெரும்பெயர்க் கள்ளூர்த்  

திருநுதல் குறுமகள் அணிநலம் வவ்விய  

அறனிலாளன் அறியேன் என்ற  

திறன் இல் வெஞ்சூள் அறிகரி கடாஅய்  

முறியார் பெருங்கிளை செறியப் பற்றி  

நீறு தலைப்பெய்த ஞான்றை  

வீறு சால் அவையத்து ஆர்ப்பினும் பெரிதே'

தலைவன் பரத்தையோடு சேர்ந்து நீராடினான். பரத்தையும் அவளது சுற்றத்தாரும் தலைவிக்குத் தெரியாவண்ணம் மறைத்துவிட்டனர். என்றாலும் ஊருக்குத் தெரிந்துவிட்டது. ஊர் கோவை பேசியது. கள்ளூர் அவைக்களம் சிரித்து ஆரவாரித்தது போலத் தலைவனைப் பற்றிப் பேசிச் சிரித்ததாம்.

காண்க
-----

* சங்ககாலத் தண்டனை